Avainsanat

Tiivistelmä



Avainsanat

1. Sosiaalipolitiikka – Miespuoliset ja naispuoliset työntekijät – Samapalkkaisuus – Tasa-arvoinen kohtelu – Kansallinen säännös, jossa tietty työtehtävä varataan naisille – Osa-aikaiseen palvelukseen ottaminen toistaiseksi voimassa olevilla työsopimuksilla – Ei ole välitöntä syrjintää – Osa-aikaisten työntekijöiden myöhempi sulkeminen vakinaistamismahdollisuuden ulkopuolelle – Tämä kohdistuu vain naisiin – Suora syrjintä – Syrjintä on kiellettyä direktiivin 76/207 perusteella – Olosuhteet, joiden perusteella tällainen mahdollisuuden ulkopuolelle sulkeminen voidaan hyväksyä

(EY:n perustamissopimuksen 119 artikla (EY:n perustamissopimuksen 117–120 artikla on korvattu EY 136–EY 143 artiklalla); neuvoston direktiivi 76/207)

2. Sosiaalipolitiikka – Miespuoliset ja naispuoliset työntekijät – Mahdollisuudet työhön ja työsuhteen ehdot – Tasa-arvoinen kohtelu – Ylimääräisten osa-aikaisten työntekijöiden sulkeminen työehtosopimuksin vakinaistamismahdollisuuden ulkopuolelle – Tämä kohdistuu pääasiallisesti naisiin – Välillinen syrjintä – Syrjintää ei voida hyväksyä ilman objektiivisia perusteita – Asian arvioimisen kuuluminen kansalliselle tuomioistuimelle

(Neuvoston direktiivin 76/207 3 artikla)

3. Sosiaalipolitiikka – Miespuoliset ja naispuoliset työntekijät – Mahdollisuudet työhön ja työsuhteen ehdot – Tasa-arvoinen kohtelu – Osa-aikaisen työn jättäminen ottamatta huomioon palvelusaikaa laskettaessa – Tämä kohdistuu pääasiallisesti naisiin – Välillinen syrjintä – Syrjintää ei voida hyväksyä ilman objektiivisia perusteita – Asian arvioimisen kuuluminen kansalliselle tuomioistuimelle – Olosuhteet, joiden perusteella osa-aikaisen työn suhteellinen huomioon ottaminen voidaan hyväksyä

(Neuvoston direktiivi 76/207)

4. Sosiaalipolitiikka – Miespuoliset ja naispuoliset työntekijät – Mahdollisuudet työhön ja työsuhteen ehdot – Tasa-arvoinen kohtelu – Todistustaakka välittömän tai välillisen syrjinnän puuttumisesta

(Neuvoston direktiivi 97/80)

Tiivistelmä

1. Perustamissopimuksen 119 artiklaa ja miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annettua direktiiviä 76/207 on tulkittava siten, että kansallista säännöstä, jonka mukaan ainoastaan naispuoliset siivoojat eli vain naiset voidaan ottaa palvelukseen toistaiseksi voimassa olevalla työsopimuksella osa-aikaiseen työhön, ja tämän säännöksen soveltamista ei ole pidettävä sellaisenaan sukupuoleen perustuvana, naisten välittömänä syrjintänä. Koska kuitenkin tietyltä työntekijäryhmältä, johon kuuluu kansallisen laintasoisen sääntelyn perusteella ainoastaan naisia, evätään vakinaistamismahdollisuus näennäisesti sukupuolineutraalilla viittauksella tähän työntekijäryhmään, on kyseessä direktiivissä 76/207 tarkoitettu välitön sukupuoleen perustuva syrjintä. Jotta kyseessä ei olisi välitön sukupuoleen perustuva syrjintä, sen työntekijäryhmän määräävän ominaisuuden, johon kuuluvalta työntekijältä tämä mahdollisuus evätään, on oltava sellainen, että kyseisen työntekijän voidaan katsoa olevan vakinaistamisen kannalta objektiivisesti arvioiden eri tilanteessa suhteessa niihin työntekijöihin, jotka voidaan vakinaistaa.

(ks. 40 kohta ja tuomiolauselman 1 kohta)

2. Silloin kun riidanalaisten työehtosopimusten määräykset kohdistuvat huomattavasti suurempaan prosenttimäärään naispuolisia kuin miespuolisia työntekijöitä, näihin työehtosopimuksiin perustuva vakinaistamismahdollisuuden epääminen ylimääräisiltä osa-aikaisilta työntekijöiltä on välillistä syrjintää. Tällainen tilanne on miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annetun direktiivin 76/207 3 artiklan vastainen, ellei osa-aikaisten ja kokoaikaisten työntekijöiden välistä erilaista kohtelua voida perustella sellaisilla seikoilla, jotka eivät mitenkään liity sukupuoleen perustuvaan syrjintään. Kansallisen tuomioistuimen tehtävänä on selvittää, onko tilanne tämä.

(ks. 57 kohta ja tuomiolauselman 2 kohta)

3. Silloin kun osa-aikaisen työn huomiotta jättäminen kokonaan palvelusaikaa laskettaessa kohdistuu huomattavasti suurempaan prosenttimäärään naispuolisia kuin miespuolisia työntekijöitä, on sitä pidettävä miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annetun direktiivin 76/207 vastaisena sukupuoleen perustuvana välillisenä syrjintänä, ellei tätä huomiotta jättämistä voida selittää objektiivisesti perustelluilla syillä, joihin ei liity minkäänlaista sukupuoleen perustuvaa syrjintää. Kansallisen tuomioistuimen on selvitettävä, onko tilanne tämä.

Osa-aikaisen työskentelyn huomioon ottaminen suhteellisesti tässä laskennassa on myös tämän direktiivin vastaista, ellei työnantaja kykene osoittamaan, että suhteellinen huomioon ottaminen voidaan perustella seikoilla, joiden objektiivisuus perustuu esimerkiksi tavoitteeseen, joka palvelusajan huomioon ottamiselle on asetettu, ja siinä tapauksessa, että tällaisena tavoitteena on hankitun työkokemuksen palkitseminen, siihen, mikä on kyseessä olevan työn laadun ja sen työkokemuksen välinen suhde, jonka henkilö saa tehtyään kyseistä työtä tietyn tuntimäärän ajan.

(ks. 66 kohta ja tuomiolauselman 3 kohta)

4. Silloin kun työntekijä väittää tasa-arvoisen kohtelun periaatetta loukatun hänen vahingokseen ja esittää tosiseikkoja, joiden perusteella voidaan olettaa, että kyseessä on välitön tai välillinen syrjintä, todistustaakasta sukupuoleen perustuvissa syrjintätapauksissa annettua direktiiviä 97/80 on tulkittava siten, että vastaajan on esitettävä näyttö siitä, ettei tätä periaatetta ole loukattu.

(ks. 75 kohta ja tuomiolauselman 4 kohta)